《过天津肯堂留饮用山谷次晁补之廖正一韵见赠依韵和之》
清代·贺涛

筝弦在耳酒在口，老范为诗胆如斗。謇博意兴何超然，日以诗歌相往还。

既得薛君与鼎立，何又援我厕其间。我自受形尘世上，孤怀那肯邀人赏。

茫然四顾吾何从，自投所向归桐城。桐城大儒世与齵，岂屑稽古如桓荣。

不事公卿乐处士，知音四海惟吾子。大匠门下多瑰材，散栎见收殊可喜。

群贤会合古所难，伯牙琴为钟期弹。得与良朋日欢饮，云路悠远何须攀。

吾师罢官我何望，将从子言归故山。

作者简介：（1849—1912）清直隶武强人，字松坡。光绪十二年进士。官刑部主事。以目疾去官。吴汝纶、张裕钊弟子。因汝纶之荐，主讲信都、莲池两书院。目盲而讲习不辍。早岁留心西洋政治等学，晚年以讲授国文为己任。有《贺先生文集》。